Návrh na udelenie štátneho súhlasu
 na pôsobenie súkromnej Vysokej školy zdravotníctva a sociálnej práce sv. Alžbety v Bratislave, n. o. 
 
I. Návrh
	
	Ministerstvo školstva Slovenskej republiky (ďalej len „ministerstvo školstva“) predkladá vláde Slovenskej republiky (ďalej len „vláde“) návrh na udelenie štátneho súhlasu na pôsobenie súkromnej Vysokej školy zdravotníctva a sociálnej práce sv. Alžbety, n. o. (ďalej len „návrh“) v súlade s Programovým vyhlásením vlády Slovenskej republiky, v ktorom pre oblasť vysokého školstva sa uvádza, že „Za súčasť diverzifikácie a vytvárania súťaživého prostredia vláda pokladá aj vznik kvalitných súkromných vysokých škôl“ a v súlade s § 47 ods. 1 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje štátny súhlas na pôsobenie súkromnej vysokej školy v súlade s § 47 ods. 6 a § 102 ods. 1 písm. c) zákona o vysokých školách.

	V súčasnosti pôsobí na území Slovenskej republiky len jedna súkromná Vysoká škola manažmentu v Trenčíne, ktorá podľa vtedajšieho zákona o vysokých školách bola zriadená zákonom v r. 1999 a je pobočkou zahraničnej vysokej školy City University, Bellevue, USA. Má akreditované bakalárske štúdium v študijnom odbore podnikový manažment. Podľa vtedajšieho zákona o zriadenie súkromnej (vtedy neštátnej) vysokej školy mohla požiadať nielen právnická osoba, ale aj fyzická osoba, ktoré mohli byť zriaďovateľom neštátnej vysokej školy, kým v súčasnosti podľa zákona o vysokých školách o pôsobenie ako súkromná vysoká škola môže požiadať iba právnická osoba, ktorá chce pôsobiť ako súkromná vysoká škola, teda nie je zriaďovateľom súkromnej vysokej školy, ale zároveň sa súkromná vysoká škola už nezriaďuje zákonom, ale štátnym súhlasom vlády príslušnej právnickej osobe.   

	Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) pod názvom Vysoká škola zdravotníctva a sociálnej práce sv. Alžbety v Bratislave, n. o. v súlade s § 47 zákona o vysokých školách podala na ministerstvo školstva v roku 2002 právnická osoba Vysoká škola zdravotníctva a sociálnej práce sv. Alžbety v Bratislave, n. o. so sídlom  Heydukova 10, 812 50  Bratislava, ktorej štatutárnym orgánom je prof. MUDr. Vladimír Krčméry, DrSc., má právnu formu neziskovej organizácie, ktorá bola založená na vzdelávanie a výskum a bola zaregistrovaná na Krajskom úrade v Bratislave pod číslom OVVS-673/54/2002-NO dňa 21. októbra 2002.

		Po posúdení tejto žiadosti ministerstvom školstva a jej prvom doplnení po nadobudnutí účinnosti nariadenia vlády SR č. 104/2003 Z. z. o Akreditačnej komisii (ďalej len „nariadenie vlády“, ktoré nadobudlo účinnosť po 1. 4. 2003) vyžiadalo si ministerstvo školstva stanovisko k tejto žiadosti od Akreditačnej komisie v súlade s § 47 zákona o vysokých školách. Akreditačná komisia v súlade so zákonom po vyžiadaní si doplnenia podkladov k žiadosti žiadosť posúdila na základe predložených podkladov (dlhodobý zámer, návrhy študijných programov, materiálne, priestorové, informatické, priestorové a najmä personálne zabezpečenie, podklady o kvalifikácii učiteľov) a na svojom zasadaní konanom v dňoch 9. a 10. 7. 2003 v Žiline prijala uznesenie č. 6.4.1, v ktorom uviedla, že po posúdení projektu podľa § 82 ods. 2 písm. e) zákona o vysokých školách a v súlade s čl. 5 ods. 7 štatútu Akreditačnej komisie súhlasí s udelením štátneho súhlasu. Zároveň uviedla, že vysoká škola je spôsobilá poskytovať príslušné študijné programy v externej forme štúdia (bakalárske, magisterské a doktorandské študijné programy v študijných odboroch verejné zdravotníctvo, ošetrovateľstvo a sociálna práca, ako aj bakalársky a magisterský študijný program v študijnom odbore laboratórne vyšetrovacie metódy). Ministerstvo školstva Slovenskej republiky po udelení štátneho súhlasu na základe uvedeného vyjadrenia rozhodne o priznaní práv tejto súkromnej vysokej škole udeľovať po úspešnom absolvovaní študijných programov zodpovedajúce akademické tituly a o registrácii vnútorných predpisov.

	Keďže sú splnené podmienky na udelenie štátneho súhlasu podľa § 47 ods. 7 zákona o vysokých školách (Akreditačná komisia vydala súhlasné stanovisko ku každému z predložených študijných programov a predložené návrhy vnútorných predpisov sú v súlade so zákonom a s inými všeobecne záväznými právnymi predpismi a vláda štátny súhlas podľa citovaného ustanovenia neudelí vtedy, ak tieto podmienky nie sú splnené), 
navrhuje ministerstvo školstva vláde udeliť štátny súhlas
právnickej osobe Vysoká škola zdravotníctva a sociálnej práce sv. Alžbety v Bratislave, n. o. so sídlom  Heydukova 10, 812 50  Bratislava, ktorej štatutárnym orgánom je prof. MUDr. Vladimír Krčméry, DrSc., ktorá má právnu formu neziskovej organizácie, ktorá bola založená na vzdelávanie a výskum a bola zaregistrovaná na Krajskom úrade v Bratislave pod číslom OVVS-673/54/2002-NO dňa 21. októbra 2002, aby uvedená právnická osoba bola oprávnená pôsobiť ako súkromná vysoká škola s názvom Vysoká škola zdravotníctva a sociálnej práce sv. Alžbety v Bratislave, n. o. Sídlo tejto súkromnej vysokej školy je Bratislava. Začlenenie tejto súkromnej vysokej školy: Neuniverzitná vysoká škola. Právna forma tejto súkromnej vysokej školy je nezisková organizácia. Deň platnosti štátneho súhlasu sa navrhuje deň po prijatí uznesenia vlády o udelení štátneho súhlasu a deň účinnosti v nadväznosti na uvedený dátum. Po udelení štátneho súhlasu v súlade so zákonom o vysokých školách ministerstvo školstva udelí vysokej škole príslušné práva a zaregistruje príslušné vnútorné predpisy.

	Zriadenie tejto vysokej školy je užitočné, lebo umožní rozšírenie poskytovania vysokoškolského vzdelávania v študijných programoch zdravotníckeho zamerania v súlade s príslušnými smernicami Európskej únie a v študijných programoch sociálneho zamerania, vytvorí podmienky na napĺňanie spoločenskej potreby zdravotníckych pracovníkov a uspokojovanie záujmu uchádzačov o vysokoškolské štúdium a pritom si nevyžaduje finančné prostriedky zo štátneho rozpočtu na ich vzdelávanie. Externé štúdium v bakalárskom študijnom programe v študijnom odbore ošetrovateľstvo zahŕňa najmä možnosti doplnenia si stredného vzdelania vysokoškolským vzdelaním zdravotným sestrám so zdravotníckou praxou.  

	Vzhľadom na spoločenský význam vysokoškolskej ustanovizne, ako aj v súlade so zákonom o vysokých školách sa navrhuje, aby sa vyhotovil doklad o udelení štátneho súhlasu, a aby ho podpísal predseda vlády (návrh dokladu je v prílohe č. 1).  

	Problematiku štátneho súhlasu a činnosti súkromnej vysokej školy upravuje zákon o vysokých školách a ostatné všeobecne záväzné právne predpisy. Zákon o vysokých školách napr. ustanovuje, že štátny súhlas je neprenosný na inú právnickú osobu a neprechádza na právnych nástupcov, stráca platnosť, ak súkromná vysoká škola nezačne vzdelávaciu činnosť do dvoch rokov od nadobudnutia jeho platnosti. Vláda môže na návrh ministerstva školstva za podmienok ustanovených v § 105 ods. 3 až 7 súkromnej vysokej škole štátny súhlas odňať (napr. pri konaní v rozpore so zákonom, s jej vnútornými predpismi, so všeobecne záväznými právnymi predpismi). Vláda schvaľuje aj zmeny názvu, sídla, začlenenia, právnej formy  súkromnej vysokej školy na návrh ministerstva školstva na základe žiadosti súkromnej vysokej školy, atď.
	Poznámky:
	Šesťmesačná lehota na rozhodnutie o žiadosti podľa § 47 ods. 6 zákona o vysokých školách nebola dodržaná jednak z dôvodov nadobudnutia účinnosti nariadenia vlády SR č. 104/2003 Z. z. o Akreditačnej komisii, podľa ktorého komisia koná, od 1. 4. 2003, a jednak z dôvodov potreby doplnenia podkladov pre Akreditačnú komisiu podľa § 82 ods. 6 zákona o vysokých školách. 
	 Uverejnenie štátneho súhlasu v Ústrednom vestníku Slovenskej republiky sa považuje za potrebné vzhľadom na závažnosť publikovania aktu vzniku novej vysokej školy v náležitom úradnom verejnosti dostupnom publikačnom prostriedku, ktorým je v prípade zriadenia verejnej vysokej školy alebo štátnej vysokej školy zákonom Zbierka zákonov Slovenskej republiky.  

II. Základné údaje o navrhovanej súkromnej Vysokej škole zdravotníctva a sociálnej práce sv. Alžbety v Bratislave, n. o. (ďalej len „SVŠZ“)

Študijné programy

SVŠZ podľa vyjadrenia Akreditačnej komisie (uznesenie 6.4.1 z 10. 7. 2003) je spôsobilá uskutočňovať tieto študijné programy v týchto študijných odboroch:
-	verejné zdravotníctvo (VZ) – (bakalársky, magisterský, doktorandský študijný program)
-	ošetrovateľstvo (OŠE) - (bakalársky, magisterský, doktorandský študijný program)
-	sociálna práca (SP) -  (bakalársky, magisterský, doktorandský študijný program)
-	laboratórne vyšetrovacie metódy v zdravotníctve (LVM) - (bakalársky, magisterský študijný program)

Podmienky pre postup do ďalšej časti štúdia a skončenie štúdia 
	Vzdelávací program je koncipovaný na kreditovom systéme. Študent obdrží pridelené kredity za absolvované jednotky študijného programu. Na postúpenie do vyššieho ročníka sa vyžaduje získanie 60 kreditov. Podmienkou riadneho skončenia štúdia v bakalárskom študijnom programe je 180 kreditov, v magisterskom študijnom programe 120 kreditov (spolu 300 kreditov). Štúdium sa ukončuje štátnou skúškou a obhajobou bakalárskej/diplomovej práce.

Štandardná dĺžka vysokoškolského štúdia v príslušných študijných programoch, udeľovaný akademický titul 
1.	stupeň: Bakalársky študijný program – 3 roky – bakalár (skratka „Bc.“) 
2.	stupeň : Magisterský študijný program – 2 roky – magister (skratka „Mgr.“)
3.	stupeň: Doktorandský študijný program – 3 – 5 rokov – doktor (skratka „PhD.“)

Pravidlá a podmienky na utváranie študijných programov ošetrovateľstva
	Pri utváraní študijných programov ošetrovateľstva sa vychádza z kritérií EÚ kladených na regulované povolanie sestra, z nariadenia vlády SR č. 156/2002 Z. z. o odbornej spôsobilosti pracovníkov v zdravotníctve a ostatných všeobecne záväzných právnych predpisov.
	Program externého štúdia v zmysle § 11 ods. 1 písm. b) vyššie uvedeného nariadenia vlády § 11 ods. 1 písm. c) bude obsahovo zhodný s denným štúdiom. Predpísaný počet  hodín odbornej teórie a odbornej praxe sa zabezpečí započítaním časti programu sesterského štúdia absolvovaného na strednej zdravotníckej škole. 

Osobitná charakteristika študijného programu ošetrovateľstva
	Štúdium obsahom a rozsahom zodpovedá smerniciam Európskej únie č. 77/452 EEC, 77/453 EEC, 81/1057 EEC pre regulované povolanie sestry. 

Predpokladaný počet prijímaných uchádzačov o štúdium
Do 1. ročníka plánuje SVŠZ prijať:	80 – 100 študentov na odbor OŠ
80 – 100 študentov na odbor SP
20 – 30 študentov na odbor LVM
30 – 50 študentov na VZ

Počty prijatých uchádzačov nevychádzajú z potrieb rezortu zdravotníctva a záujmu uchádzačov, ktorý je omnoho vyšší, ale z reálnych možnosti novovznikajúcej SVŠZ.

Požiadavky na uchádzačov o štúdium na SVŠZ a spôsob ich výberu
1.	Uchádzači musia mať skončené úplné stredné (úplné stredné odborné v prípade študijného programu „ošetrovateľstvo“), čiže stredoškolské vzdelanie s maturitou.
2.	Uchádzači majú mať prax v odbore alebo v príbuznom odbore v trvaní min. 2 roky v prípade externej formy štúdia, a to najmä v študijnom programe ošetrovateľstvo.
3.	Uchádzači sa podrobia prijímacej skúške, ktorej dátum im oznámi VŠ min. 30 dní vopred, ktorá bude písomná, a to z týchto predmetov v rozsahu stredoškolského učiva:
-	ošetrovateľstvo - biológia, ošetrovateľstvo
-	verejné zdravotníctvo - biológia, chémia
-	laboratórne vyšetrovacie metódy - biológia, chémia
-	sociálna práca - biológia, sociálna práca
4.	Písomné testy spracuje (operatívne) komisia a výsledky zverejní do 3 dní od konania prijímacích skúšok
5.	VŠ oznámi uchádzačom prijatie/neprijatie do 7 dní po ukončení prijímacích skúšok.
6.	Uchádzač sa môže do 7 dní od doručenia rozhodnutia odvolať k štatutárnemu zástupcovi, ktorý rozhodnutie vydal.

Uplatnenie absolventov

Uplatnenie absolventa bakalárskeho študijného programu Ošetrovateľstvo:
-	sestra v zabezpečovaní praktickej ošetrovateľskej starostlivosti
-	sestra špecialista po absolvovaní špecializačného štúdia
-	sestra v záchrannej a urgentnej predlekárskej zdravotníckej činnosti
-	sestra v hodnotení kvality ošetrovateľskej starostlivosti

Uplatnenie absolventa magisterského študijného programu Ošetrovateľstvo: 
-	učiteľ strednej zdravotníckej školy po súbežnom alebo následnom absolvovaní doplňujúceho pedagogického štúdia v zmysle platnej vyhlášky MŠ SR o odbornej a pedagogickej spôsobilosti na stredné školy a učiteľ na vysokej škole po splnení podmienok pre učiteľov vysokých škôl,
-	manažér v zdravotníctve po absolvovaní špecializácie v zmysle nariadenia vlády SR č. 157/2002 Z. z. o ďalšom vzdelávaní pracovníkov v zdravotníctve,
-	špecialista po absolvovaní špecializačného štúdia v jednotlivých špecializačných odboroch v zmysle nariadenia vlády SR č. 157/2002 Z. z. o ďalšom vzdelávaní pracovníkov v zdravotníctve,
-	sestra vo výskume, rozvoji odboru, hodnotení kvality ošetrovateľskej starostlivosti.
-	sestra v záchrannej a urgentnej predlekárskej zdravotníckej činnosti
Absolvent je pripravený samostatne:
-	vykonávať samostatne náročné odborné činnosti vo všetkých oblastiach pôsobnosti profesie,
-	zabezpečovať samostatne a v tíme prevenciu, výchovu k zdraviu a zdravotnú starostlivosť v komunitách, v rodinách, v zdravotníckych a sociálnych zariadeniach,
-	podieľať sa na plánovaní a riadení ľudských zdrojov v ošetrovateľstve a v pôrodnej asistencii,
-	rozvíjať odbor a výskumne pracovať,
-	pôsobiť vo vzdelávaní sestier a pôrodných asistentiek, príp. v ďalších odboroch,
-	organizovať a riadiť ošetrovateľskú a pôrodnú asistenciu na všetkých úrovniach zdravotnej starostlivosti,
-	pôsobiť ako odborník ošetrovateľstva alebo pôrodnej asistencie v štátnej správe a vo verejnej správe.
	
Uplatnenie absolventa bakalárskeho a magisterského študijného programu Laboratórne vyšetrovacie metódy:
-	štátne zdravotnícke zariadenia (nemocnice s poliklinikou – oddelenia klinickej biochémie, klinickej mikrobiológie, klinickej genetiky, klinickej hematológie, patológie, oddelenia klinickej imunológie) – ako iný vysokoškolsky vzdelaný pracovník v zdravotníctve,
-	štátne zdravotné ústavy (laboratórne oddelenia – mikrobiológia, hygiena, imunológia),
-	výskumné ústavy so zdravotníckym, resp. biomedicínskym zameraním,
-	neštátne zdravotnícke zariadenia (súkromné mikrobiologické, imunologické, biochemické a pod. laboratóriá).

Uplatnenie absolventa bakalárskeho študijného programu Sociálna práca:
Absolvent je pripravený samostatne:
-	posudzovať a diagnostikovať problémy klienta,
-	zabezpečovať a poskytovať pomoc klientovi v hmotnej núdzi, v sociálnej núdzi, po výkone trestu odňatia slobody, členom etnických minorít, klientovi pri strate zamestnania, občanom vyššieho veku,
-	presadzovať a ochraňovať práva klientov
Absolvent môže pracovať ako platný člen interdisciplinárnych tímov, uplatní sa najmä v:
-	oblasti terénnej sociálnej práce,
-	miestnej štátnej správe a samospráve,
-	organizáciách poskytujúcich sociálne služby,
-	verejnoprávnych inštitúciách so zameraním na sociálnu oblasť.
Absolvent môže samostatne organizovať a prevádzkovať:
-	sociálne služby,
-	poskytovať sociálne poradenstvo, úkony spojené so sociálnou prevenciou a so sociálno-právnou ochranou.

Uplatnenie absolventa magisterského študijného programu Sociálna práca:
Uplatnení sa ako absolvent bakalárskeho študijného programu a navyše:
Absolvent je pripravený samostatne:
-	vykonávať činnosti spojené s plánovaním zabezpečovaním a kontrolou poskytovaných foriem pomoci
Absolvent môže pracovať ako platný člen interdisciplinárnych tímov:
-	uplatní sa ako manažér sociálnych služieb
-	uplatní sa v riadiacich a kontrolných inštitúciách
-	môže sa aktívne podieľať na tvorbe sociálnej politiky a sociálnej legislatívy
-	môže pracovať na všetkých stupňoch a úsekoch praxe sociálnej práce
Absolvent magisterského štúdia odboru sociálna práca môže samostatne organizovať a prevádzkovať:
-	poskytovať poradenstvo pre rodinu
-	vykonávať sociálnu terapiu a poskytovať krízovú intervenciu
-	aktívne sa podieľať na výskume v sociálnej práci

Údaje o organizačnom, materiálnom, technickom, priestorovom, finančnom, informačnom a personálnom zabezpečení

Organizačné zabezpečenie - členenie VŠ
	Vysoká škola sa člení na rektorát a katedry. Katedry zriaďuje rektor po prerokovaní v akademickom senáte SVŠZ. Katedry sa môžu členiť na ústavy, ktoré sú spravidla spoločné pracoviská VŠ a inštitúcií zdravotníctva, vedy, výskumu, sociálnej práce a misijných činností doma a v zahraničí.
	Vzťahy pracovníkov VŠ a pracovníkov spoločného pracoviska si upraví SVŠZ a príslušná inštitúcia vzájomnou dohodou. Vedúcich katedier vymenúva na základe výberového konania rektor, vedúcich spoločných pracovísk vymenúva ten, komu tak prislúcha podľa dohody medzi SVŠZ a príslušnou inštitúciou.

Priestorové, technické a materiálne zabezpečenie 
	Rektorát bude sídliť v priestoroch Onkologického ústavu sv. Alžbety /OÚSA/.
a/ Katedra verejného zdravotníctva
bude pôsobiť a vyučovať v priestoroch OÚSA (2 posluchárne a 4 kliniky). Bude používať laboratória Ústavu preventívnej a klinickej medicíny /UPKM/ na Limbovej 7, kde pracujú katedry vyšetrovacích odborov Slovenskej zdravotníckej univerzity v Bratislave /SZU/. Bude využívať pre klinickú výučbu kliniky na OÚSA (interné, rádiodiagnostické, gynegologické, diagnostické), ktoré sú výučbovou základňou Fakulty zdravotníctva a sociálnej práce Trnavskej univerzity v Trnave /FZaSP TU/.
b/ Katedra ošetrovateľstva
bude pôsobiť a vyučovať v novej posluchárni na OÚSA, ako aj vo veľkej posluchárni Kláštora rehole Kanonistiek sv. Augustína. Klinická časť bude prebiehať na týchto klinikách OÚSA (Súkromná cirkevná nemocnica Rehole sv. Alžbety):  1/ interná, 2/ gynekologická,                   3/ rádiologická.
c/ Katedra laboratórnych vyšetrovacích metód
bude pôsobiť na OÚSA v Bratislave v laboratóriách a priestoroch Kliniky laboratórnej medicíny.
d/ Katedra sociálnej práce VŠ sv. Alžbety
bude pôsobiť v priestoroch budovy organizácie Úsmev ako dar, na Romanovovej ul. v Bratislave, kde sú aj priestory na výučbu – 1 veľká a 3 malé posluchárne.
	Všetky uvedené laboratóriá a kliniky sú vybavené technikou a technológiou v rámci OUSA, čo je súkromná nemocnica III. typu špičkového charakteru.

Finančné zabezpečenie 
	Právnická osoba, ktorá bude pôsobiť ako SVŠZ, má k dispozícii primerané základné imanie. Rozpočet sa odhaduje tak, že príjmy (školné od domácich a zahraničných študentov, dary, granty a príspevky cirkví a rehoľných spoločností) budú v plnom rozsahu postačovať na úhradu výdavkov (prenájom priestorov, výučbový proces, mzdy vysokoškolských učiteľov a technicko-hospodárskych pracovníkov), očakáva sa aj prebytok, ktorý sa využije na rozvoj SVŠZ. Nepožadujú sa dotácie zo štátneho rozpočtu podľa § 91 ods. 2 zákona o vysokých školách. 

Informačné zabezpečenie
	Celý OÚSA je zosieťovaný na internet a má oddelenie informatiky so 4 pracovníkmi, ako aj knižnicu s 1300 zväzkami odborných a vedeckých časopisov a monografií                                    so 4 pracovníčkami.

Personálne zabezpečenie výučby
	Výučbu budú zabezpečovať interní a externí učitelia. Toho času SVŠZ disponuje písomným záväzkom 10 profesorov (z toho 5 DrSc.) a 5 docentov a 10 OA (všetko PhD.), ktorí prejdú dňom vzniku SVŠZ do stavu SVŠZ ako do hlavného pracovného pomeru.
Verejné zdravotníctvo
Prof. MUDr. S. Špánik, CSc. - garant VZ.
Doc. MUDr. L. Langšádl, CSc. - garant VZ.
Doc. MUDr. M. Mrázová, CSc. - garant VZ.
Ošetrovateľstvo
Prof. MUDr. M. Šramka, DrSc. - garant OŠE.
Prof. MUDr. O. Masár, CSc. - garant OŠE.
Doc. MUDr. E. Kukučková, CSc. - garant OŠE.
Laboratórne vyšetrovacie metódy
Prof. MUDr. Ľ. Ševčíková, CSc. - garant LVM.
Prof. MUDr. V. Spustová, DrSc. - garant LVM.
Doc. MUDr. P. Mĺkvy, CSc. - garant LVM.
Sociálna práca
Prof. MUDr. M. Huttová. DrSc. - garant SP.
Prof. MUDr. V. Kovačič, CSc. - garant SP.
Doc. MUDr. E. Grey, CSc. - garant SP.

III. Začiatok výučby
	Bude ešte v akademickom roku 2003/2004.

IV. Vnútorné predpisy
	Vnútorné predpisy SVŠZ, ktoré podliehajú registrácii na ministerstve školstva, sú v súlade so zákonom o vysokých školách a s ostatnými všeobecne záväznými právnymi predpismi.

V. ZÁVER
	Právnická osoba Vysoká škola zdravotníctva a sociálnej práce sv. Alžbety v Bratislave, n. o. spĺňa podmienky určené zákonom o vysokých školách a ostatnými všeobecne záväznými právnymi predpismi, a preto ministerstvo školstva odporúča vláde Slovenskej republiky udeliť jej štátny súhlas na pôsobenie ako súkromná Vysoká škola zdravotníctva a sociálnej práce sv. Alžbety v Bratislave, n. o.